Կլուե

Կլուե (Clouet) կամ ժանե (Janet), Վերածննդի դարաշրջանի ֆրանսիացի նկարիչների ընտանիք։ 
 ժան Կլուե Ավագը (ծն. թ. անհտ.- մոտ 1500 թ.) նույնացվում է, այսպես կոչված, Մուլենի վարպետի հետ։ Ապրել է Բրյուսելում (մինչև 1475 թ.-ը) և Մուլենում։ Ֆրանսիական վաղ ռեալիզմի ոգով կատարված նկարների հեղինակ է։ 
 ժան Կլուե Կրտսերի (մոտ 1475, Նիդեռլանդներ — մոտ 1540/41, Փարիզ) դիմանկարներին բնորոշ են բնութագրումների հստակությունը, անշարժ կեցվածքների հանդիսավոր միակերպությունը, վառ, մաքուր երանգները, կատարման մանրանկարային ստուգությունը։ Հայտնի է նաև խիստ գրաֆիկական բնույթի գծանկարներով (Մադամ դը Լոթրեկի դիմանկարը, Կոնդե թանգարան, Շանտիյի)։ Եղել է Ֆրանցիսկ I թագավորի «առաջին նկարիչը» (1523-ից)։ 
 Ֆրանսուա Կլուե (1505-ի և 1510-ի միջև, Տուր —1572, Փարիզ), ժան Կլուեի որդին և աշակերտը, 1540-ից Ֆրանցիսկ I-ի և նրա հաջորդների պալատական նկարիչը։ Հագեցած գուներանգով և ազատ կառուցվածքով Ֆրանսուա Կլուեի դիմանկարներին (Հենրի II, 1559, Ուֆիցի պատկերասրահ, Ֆլորենցիա, Եղիզաբեթ Ավստրիացի, մոտ 1571, Լուվր, Փարիզ) հատուկ են վառ բնութագրումները, ներկայանալի կեցվածքների վեհասքանչ հանգստությունը, շքեղորեն նկարված զգեստները։ Ստեղծել է նաև զուսպ, նրբագեղ գծանկարներ (Կառլոս IX, 1566, Մադամ դը Անդելո, երկուսն էլ՝ Էրմիտաժ, Սանկտ Պետերբուրգ)։ Կլուեների դիմանկարչական արվեստը ֆրանսիական վերածննդի գագաթներից է։

Արվեստագետներ
Վերածննդի նկարիչներ